《奉和圣制送宇文融安辑户口应制》
唐代·张说

至德临天下，劳情遍九围。念兹人去本，蓬转将何依。

外避征戍数，内伤亲党稀。嗟不逢明盛，胡能照隐微。

柏台简行李，兰殿锡朝衣。别曲动秋风，恩令生春辉。

使出四海安，诏下万心归。怍非夔龙佐，徒歌鸿雁飞。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。